
Uznesenie Okresný súd Galanta vo veci starostlivosti súdu o maloleté dieťa: A. B., nar. XX.XX.XXXX, trvale bytom C. B. D., toho času v ústavnej starostlivosti E. F. G. H. I. A., H. J. XXXX/XX, A., v konaní zastúpené kolíznym opatrovníkom Úradom práce, sociálnych vecí a rodiny Nové Zámky, dieťa rodičov – matky: K. F., nar. XX.XX.XXXX, trvale bytom C. B. D., toho času L. XXX, D. F., M. I., a otca: G. B., nar. XX.XX.XXXX, trvale bytom J. N. XXX, C. B. D., o návrhu Úradu práce, sociálnych vecí a rodiny Nové Zámky na nariadenie neodkladného opatrenia, takto rozhodol: I. Súd nariaďuje neodkladné opatrenie, ktorým dočasne zveruje maloleté dieťa: A. B., nar. XX.XX.XXXX, do starostlivosti G. E. I., O. N. N. XX, I., a to v trvaní najdlhšie na 3 mesiace odo dňa umiestnenia maloletého dieťaťa. II. Súd ukladá E. F. G. H. I. A., H. J. XXXX/XX,A., odovzdať maloleté dieťa do starostlivosti G. E. I., O. N. N. XX, I.. III. Súd ukladá Úradu práce, sociálnych vecí a rodiny Nové Zámky, zabezpečiť v spolupráci s E. F. G. H. I. A., H. J. XXXX/XX, A., umiestnenie maloletého dieťaťa do starostlivosti G. E. I., O. N. N. XX, I.. IV. Žiaden z účastníkov nemá nárok na náhradu trov konania. odôvodnenie: 1. Návrhom doručeným tunajšiemu súdu dňa XX.XX.XXXX sa Úrad práce, sociálnych vecí a rodiny Nové Zámky (ďalej len „navrhovateľ“) domáhal nariadenia neodkladného opatrenia, ktorým by súd dočasne umiestnil maloleté dieťa do starostlivosti G. E. I., O. N. N. XX, I.. 2. Navrhovateľ svoj návrh odôvodnil tým, že maloleté dieťa pochádza z neúplnej rodiny, matka opustila spoločnú domácnosť v roku XXXX a maloleté dieťa s jej bratom zostali s otcom a jeho rodinou. Následne rozsudkom Okresného súdu Galanta č. k. XXX/XXX/XXXX-XX zo dňa XX.XX.XXXX, ktorý nadobudol právoplatnosť dňa XX.XX.XXXX boli maloleté deti zverené do starostlivosti otca. S matkou nemá maloleté dieťa dlhodobý kontakt. Výchova maloletého dieťaťa bola zanedbávajúca, malo zlé hygienické a bytové pomery, rodinné prostredie bolo málo podnetné a maloleté dieťa bolo dlhodobo emocionálne neuspokojené a nenasýtené, snažilo sa o získanie pozornosti nevhodným prejavom. Nemalo nastavený režim a pravidlá v domácom prostredí. Rodinné prostredie bolo ovplyvnené požívaním alkoholu a hrou na automatoch. Otec maloletého dieťaťa nemal dostatočné rodičovské zručnosti a výchovu a starostlivosť o maloleté dieťa a jej brata nezvládol. Navrhovateľ ďalej uviedol, že uznesením Okresného súdu Galanta č. k. XXX/XXX/XXXX-XX zo dňa XX.XX.XXXX bolo maloletému dieťaťu (spolu s bratom) nariadené výchovné opatrenie, a to formou pobytu v G. E., A. X, P., na dobu 3 mesiacov od právoplatnosti rozhodnutia, za účelom zabezpečenia odbornej diagnostiky. Maloleté dieťa bolo do zariadenia prijaté dňa XX.XX.XXXX a uznesením Okresného súdu Galanta č. k. XXX/XXX/XXXX-X zo dňa XX.XX.XXXX o neodkladnom opatrení, bolo maloleté dieťa dočasne ponechané (spolu s bratom) v starostlivosti
G. E., A. X, P.. Nad výchovou maloletého dieťaťa bola rozsudkom Okresného súdu Galanta č. k. XXX/XX/XXXX Q. G. XX.XX.XXXX, ktorý nadobudol právoplatnosť XX.XX.XXXX, nariadená ústavná starostlivosť, ktorým bola zároveň matke maloletého dieťaťa určená vyživovacia povinnosť vo výške 30% zo sumy životného minima, na neplnoleté nezaopatrené dieťa a otcovi maloletého dieťaťa bola určená vyživovacia povinnosť vo výške XXX,- Eur mesačne, počnúc dňom právoplatnosti rozsudku, na účet E. F. G. H. I. A. (ďalej len CDR Sereď). Predmetným rozsudkom bola nariadená ústavná starostlivosť i bratovi maloletého dieťaťa – A. B., nar. XX.XX.XXXX. Maloleté dieťa sa dlhodobo, prakticky od jeho umiestnenia v E. A., pričom časom prichádza ku gradácii, prejavuje problémovo s výraznými poruchami správania v prostredí E. i v prostredí školy. Správanie maloletého dieťaťa je nepredvídateľné a nekontrolovateľné. Prejavuje sa agresívne a má nevhodné verbálne správanie. K ostatným deťom sa správa nekorektne. Je drzé a vulgárne. Nerešpektuje usmerňovanie a pokyny vychovávateľov. Pravidlá a úlohy si neplní ani vo výchovnej skupine, ani v škole. Má tendenciu dirigovať ľudí a deti okolo seba. Je emočne ploché. Stratilo masku pretvárky. Navrhovateľ v návrhu tiež uviedol, že vo februári tohto roku, po návrate z pobytu u krstnej matky, sa maloleté dieťa správalo ako zmyslov zbavené, nepríčetne revalo, vrieskalo, bolo doslova v amoku, v kúpeľni ležalo na zemi, ktorá bola plná vody, nerešpektovalo pokyny vychovávateľky. Od R. XXXX je správanie maloletého dieťaťa v škole vystupňované a neprimerané. Záverom navrhovateľ uviedol, že matka o maloleté dieťa nejaví dlhodobo žiadny záujem. Otec maloleté dieťa kontaktuje sporadicky, je pre maloleté dieťa neistou vzťahovou osobou. Osobný i telefonický kontakt má maloleté dieťa s krstnou matkou. Záverom navrhovateľ uvádza, že maloleté dieťa bude možné od XX.XX.XXXX na obdobie 3 mesiacov prijať za účelom odbornej diagnostiky do G. E. I., O. N. N. XX, I. (ďalej len G. E. I.). G. E. I. s prijatím maloletého dieťaťa súhlasí. Na základe horeuvedených skutočností navrhovateľ žiada, aby súd nariadil neodkladné opatrenie, ktorým sa maloleté dieťa dočasne zveruje do starostlivosti G. E. I. v trvaní troch mesiacov odo dňa umiestnenia maloletého dieťaťa. 3. Súd sa pred rozhodnutím o návrhu navrhovateľa na nariadenie neodkladného opatrenia oboznámil s obsahom návrhu na nariadenie neodkladného opatrenia, ako aj s listinnými dôkazmi k nemu pripojenými, a to najmä so správou detského psychiatra K. D. K. zo septembra XXXX, so A. E. A. na maloleté dieťa zo dňa XX.XX.XXXX, XX.XX.XXXX, XX.XX.XXXX, XX.XX.XXXX, XX.XX.XXXX, XX.XX.XXXX, so súhlasom G. E. I. s prijatím maloletého dieťaťa do ich zariadenia zo dňa XX.XX.XXXX, so správou G. E. P. zo dňa XX.XX.XXXX a s obsahom spisov tunajšieho súdu sp. zn. XXX/XXX/XXXX, sp. zn. XXX/XXX/ XXXX, sp. zn. XXX/XXX/XXXX, sp. zn. XXX/XX/XXXX, sp. zn. XXX/XX/XXXX pričom zistil nasledujúci skutkový a právny stav: 4. Maloleté dieťa pochádza z druhovského pomeru rodičov. Rozsudkom Okresného súdu Galanta č.k. XXX/XXX/XXXX-XX zo dňa XX.XX.XXXX súd zveril maloleté dieťa a jej brata do osobnej starostlivosti otca, matke uložil povinnosť prispievať na výživu maloletých detí sumou XX,XX Eur mesačne na každé dieťa a styk matky s maloletými deťmi ponechal bez obmedzenia. Uznesením č.k. XXX/XXX/XXXX-XX zo dňa XX.XX.XXXX, právoplatným dňa XX.XX.XXXX tunajší súd nariadil nad maloletým dieťaťom a jej bratom výchovné opatrenie, a to formou pobytu v zariadení G. E., A. X, P., na dobu 3 mesiacov od právoplatnosti rozhodnutia za účelom zabezpečenia odbornej diagnostiky. Uznesením č.k. XXX/XXX/ XXXX-X zo dňa XX.XX.XXXX nariadil neodkladné opatrenie, ktorým maloleté dieťa a jeho brata dočasne ponechal v starostlivosti G. E., A. X, P. do XX.XX.XXXX. Uznesením č.k. XXX/XX/XXXX - XX zo dňa XX.XX.XXXX nariadil neodkladné opatrenie, ktorým maloleté dieťa a jeho maloletého brata dočasne zveril do starostlivosti E. F. G. H. I. A., H. J. XXXX/XX, A., až do právoplatného skončenia konania vedeného Okresným súdom Galanta pod sp. zn. XXX/XX/XXXX. Rozsudkom Okresného súdu Galanta č. k. XXX/XX/XXXX-XXX zo dňa XX.XX.XXXX, ktorý nadobudol právoplatnosť XX.XX.XXXX, bola nariadená ústavná starostlivosť a zároveň matke maloletého dieťaťa bola určená vyživovacia povinnosť vo výške 30% zo sumy životného minima, na neplnoleté nezaopatrené dieťa a otcovi maloletého dieťaťa bola určená vyživovacia povinnosť vo výške XXX,- Eur mesačne, počnúc dňom právoplatnosti rozsudku, na účet E. A.. 5. Z obsahu emailovej komunikácie navrhovateľa a G. E. I. zo dňa XX.XX.XXXX vyplýva, že na základe žiadosti, G. E. I. vyslovilo súhlas s umiestnením maloletého dieťaťa do ich starostlivosti s nástupom dňa XX.XX.XXXX do XX.XX.XXXX z dôvodu plánovaných rekonštrukčných prác počas letných mesiacov. 6. Z obsahu aktuálnej správy vychovávateľa o maloletom dieťati zo dňa XX.XX.XXXX vyplýva, že správanie sa maloletého dieťaťa je veľmi problémové, neprimerané a každým dňom sa zhoršuje. Maloleté dieťa je veľmi arogantné, vulgárne, drzé, nespolupracuje, odmieta pokyny vychovávateľov,
nerešpektuje autority. Podľa správy vychovávateľa maloleté dieťa ruší nočný kľud, bije menšie deti, šikanuje ich, pľuje na nich, diriguje ich, vyvoláva konflikty, ktoré vyústia do fyzických bitiek a následne sa teší, že dosiahlo čo chcelo. Správanie sa maloletého dieťaťa je veľmi zlým príkladom pre ostatné deti, ktoré ho majú za vzor, predvádza sa pred chlapcami, má odbrzdené sexuálne správanie, vedie rozhovory so sexuálnym podtónom, robí sexuálne gestá. Vychovávateľ v práve uviedol, že maloleté dieťa je skvelý manipulátor, neustále klame, aby zakrylo svoje problémy a bolo ušetrené od nepríjemností, púta na seba pozornosť v zariadení aj v škole. Predstiera rôzne bolesti, závrate, úrazy. Na vyučovacích hodinách vyrušuje, odvráva, je drzé, robí si čo chce a fyzicky napáda spolužiakov. Má veľa poznámok a dostalo pokarhanie triednom učiteľkou. Triedna učiteľka maloletého dieťaťa sa vyjadrila, že správanie sa maloletého dieťaťa bolo v prvom polroku neprimerané, s výrazným rozdielom oproti predošlému školskému roku. Maloleté dieťa ignoruje pokyny, reaguje na ne výsmechom, vyvoláva fyzické konflikty so spolužiakmi, vo februári sa správanie sa maloletého dieťaťa vystupňovalo, býva súčasťou bitiek a hádok, s učiteľmi sa baví drzo, odvráva, niekedy vykrikuje, na ostatných vyučovacích hodinách sa javí ako žiak, ktorý často ruší priebeh hodín. 7. Zo obsahu správy zo dňa XX.XX.XXXX vyplýva, že maloleté dieťa sa XX.XX.XXXX vrátilo z prázdninového pobytu stráveného v domácnosti krstnej matky. Maloleté dieťa bolo po príchode oplašené, predvádzalo sa. Po upozornení sa maloleté dieťa správalo agresívne, bolo útočné, slovne napadlo vychovávateľku. Maloleté dieťa sa správalo ako zmyslov zbavené, nepríčetne revalo, vrieskalo, ukazovalo nevhodné gestá, smialo sa a zároveň plakalo. Maloleté dieťa sa na seba snažilo upútať pozornosť chlapcov, avšak neúspešne. Ukľudnilo sa až vo večerných hodinách. Záverom správy vychovávateľka uviedla, zmenu správania pozorujú od vianočných prázdnin. 8. Podľa § 2 ods. 1 zákona č. 161/2015 Z. z. Civilný mimosporový poriadok (ďalej len „CMP“), na konania podľa tohto zákona sa použijú ustanovenia Civilného sporového poriadku, ak tento zákon neustanovuje inak. 9. Podľa § 367 ods. 1 CMP, neodkladným opatrením môže súd nariadiť, aby ten, kto má maloletého dočasne pri sebe, maloletého dočasne odovzdal do starostlivosti toho, koho označí súd, alebo do striedavej osobnej starostlivosti. 10. Podľa § 367 ods. 2 CMP, ak súd neodkladným opatrením nariadi odovzdanie maloletého do starostlivosti zariadenia na výkon rozhodnutia súdu, určí zároveň čas trvania neodkladného opatrenia, a to najdlhšie na šesť mesiacov. 11. Podľa § 367 ods. 3 CMP, O návrhu na nariadenie neodkladného opatrenia rozhodne súd najneskôr do siedmich dní od doručenia návrhu. V tejto lehote súd uznesenie vyhotoví. 12. Podľa § 367 ods. 4 CMP, Uznesenie o nariadení neodkladného opatrenia je vykonateľné vyhlásením; ak sa nevyhlasuje, je vykonateľné, len čo bolo vyhotovené. 13. Podľa § 324 ods. 1 zákona č. 160/2015 Z. z. Civilný sporový poriadok (ďalej len „CSP“), pred začatím konania, počas konania a po jeho skončení súd môže na návrh nariadiť neodkladné opatrenie. 14. Podľa § 324 ods. 2 CSP, na konanie o návrhu na nariadenie neodkladného opatrenia je príslušný okresný súd. 15. Podľa § 324 ods. 3 CSP, neodkladné opatrenie súd nariadi iba za predpokladu, ak sledovaný účel nemožno dosiahnuť zabezpečovacím opatrením. 16. Podľa § 325 ods. 1 CSP, neodkladné opatrenie môže súd nariadiť, ak je potrebné bezodkladne upraviť pomery alebo ak je obava, že exekúcia bude ohrozená. 17. Podľa § 326 ods. 1 CSP, v návrhu na nariadenie neodkladného opatrenia sa popri náležitostiach žaloby podľa § 132 uvedie opísanie rozhodujúcich skutočností odôvodňujúcich potrebu neodkladnej úpravy pomerov alebo obavu, že exekúcia bude ohrozená, opísanie skutočností hodnoverne osvedčujúcich dôvodnosť a trvanie nároku, ktorému sa má poskytnúť ochrana a musí byť z neho zrejmé, akého neodkladného opatrenia sa navrhovateľ domáha.
18. Podľa § 326 ods. 2 CSP, k návrhu musí navrhovateľ pripojiť listiny, na ktoré sa odvoláva. 19. Podľa § 328 ods. 1 CSP, ak súd nepostupoval podľa § 327, nariadi neodkladné opatrenie, ak sú splnené podmienky podľa § 325 ods. 1, inak návrh na nariadenie neodkladného opatrenia zamietne. 20. Podľa § 329 ods. 1 CSP, súd môže rozhodnúť o návrhu na nariadenie neodkladného opatrenia aj bez výsluchu a vyjadrenia strán a bez nariadenia pojednávania. Ak rozhoduje odvolací súd o odvolaní proti uzneseniu o zamietnutí neodkladného opatrenia, umožní sa protistrane vyjadriť k odvolaniu a k návrhu na nariadenie neodkladného opatrenia. 21. Podľa § 329 ods. 2 CSP, pre neodkladné opatrenie je rozhodujúci stav v čase vydania uznesenia súdu prvej inštancie. 22. Podľa § 30 ods. 1 zákona č. 305/2005 Z. z. o sociálnoprávnej ochrane detí a sociálnej kuratele, ak súd rozhodol o nariadení ústavnej starostlivosti, neodkladného opatrenia alebo o uložení ochrannej výchovy alebo výchovného opatrenia, orgán sociálnoprávnej ochrany detí a sociálnej kurately zabezpečuje v spolupráci s rodičmi dieťaťa alebo osobou, ktorá sa osobne stará o dieťa, a zariadením, v ktorom sa vykonáva ústavná starostlivosť, ochranná výchova, neodkladné opatrenie alebo výchovné opatrenie, určeným v rozhodnutí súdu (ďalej len "zariadenie na výkon rozhodnutia súdu"), umiestnenie dieťaťa do tohto zariadenia. 23. Jedným z procesných inštitútov, ktorý umožňuje poskytnúť ochranu porušeným alebo ohrozeným subjektívnym právam je neodkladné opatrenie. Pred nariadením neodkladného opatrenia nemusí byť nárok dokázaný, musí byť však osvedčený. Už v návrhu na jeho vydanie musí byť zrejmé trvanie nároku, ktorému sa má poskytnúť ochrana a musia byť opísané rozhodujúce skutočnosti odôvodňujúce potrebu neodkladnej úpravy pomerov a skutočnosti hodnoverne osvedčujúce dôvodnosť a trvanie nároku, ktorému sa má poskytnúť ochrana. Danosť právneho záujmu sa skúma so zreteľom na splnenie predpokladov opodstatnenosti takéhoto súdneho rozhodnutia, avšak dominuje predovšetkým osvedčenie toho, že nariadením neodkladného opatrenia sa dosiahne účel ochrany poskytovanej súdom v konaní. Aj pri splnení formálnych predpokladov pre nariadenie neodkladného opatrenia súd musí zvažovať, či v prípade jeho nariadenia nedôjde k nevyváženému zásahu do vzťahov účastníkov konania alebo tretích osôb. Pre rozhodnutie súdu o neodkladnom opatrení je rozhodujúci stav v čase vydania rozhodnutia. 24. V danom prípade sa navrhovateľ domáhal nariadenia neodkladného opatrenia podľa ustanovenia § 367 ods. 1 CMP, ktorým súd dočasne umiestni maloleté dieťa do starostlivosti zariadenia, ktoré je konkretizované v predmetnom návrhu. 25. Okresný súd Galanta pri rozhodovaní vychádzal z návrhu navrhovateľa a jednotlivých priložených listinných dôkazov. Rozsudkom Okresného súdu Galanta č. k. XXX/XX/XXXX-XXX zo dňa XX.XX.XXXX, ktorý nadobudol právoplatnosť dňa XX.XX.XXXX, bola nad maloletým dieťaťom nariadená ústavná starostlivosť, ktorá sa vykonáva v E. A. a zároveň bola rodičom maloletého dieťaťa určená vyživovacia povinnosť. Maloleté dieťa má diagnostikovanú J. F. A., je liečené medikamentózne a je v starostlivosti F.. Maloleté dieťa sa prejavuje problémovo s výraznými poruchami správania v prostredí E. i v prostredí školy. Súd pri rozhodovaní vychádzal aj so správy E. A. zo dňa XX.XX.XXXX, podľa ktorej je správanie maloletého dieťaťa neprimerané, problémové a každý deň sa zhoršuje. Má nevhodné verbálne správanie, je arogantné, vulgárne, k ostatným deťom sa správa nekorektne, vyvoláva konflikty, nerešpektuje usmerňovanie a pokyny vychovávateľov, je drzé. Objavujú sa u neho záchvaty výbušnosti, jeho prejav je veľmi živelný, kričí, udiera deti, používa vulgarizmy, sexuálne gestá, púta na seba pozornosť, má odbrzdené sexuálne správanie. Maloleté dieťa je skvelý manipulátor, neustále klame a šikanuje menšie deti. Pre ostatných je veľmi zlým príkladom. Čo sa týka správania sa maloletého dieťaťa v škole, maloleté dieťa ruší školský poriadok nevhodným správaním, opúšťa priestory triedy, počas hodín, vyrušuje spolužiakov, snaží sa upútať na seba pozornosť spolužiakov, ignoruje pokyny vyučujúceho, vyvoláva fyzické konflikty so spolužiakmi. Správanie maloletého dieťaťa sa ani usmerňovaním, ani správnym vedením nezlepšuje. Súd tiež poukazuje na správu F. K. D. K. zo A. XXXX, podľa ktorej maloleté dieťa bagatelizuje a disimuluje problémové správanie, pri preberaní problémového správania je dysforické a nekritické. Vychádzajúc z uvedených skutočností, súd sa stotožnil s návrhom
navrhovateľa, že je nevyhnutne potrebné vykonať odbornú diagnostiku maloletého dieťaťa a dočasne ho umiestniť do starostlivosti G. E. I., ktoré vykoná odbornú diagnostiku za účelom následného poskytnutia odbornej pomoci maloletému dieťaťu. Súd má za to, že uvedené rozhodnutie je v najlepšom záujme maloletého dieťaťa. 26. Vzhľadom na vyššie uvedené skutočnosti a citované zákonné ustanovenia rozhodol súd tak, ako je uvedené vo výroku tohto uznesenia, dočasne zveril maloleté dieťa do starostlivosti centra, ktoré je konkretizované vo výroku tohto uznesenia za účelom vykonania odbornej diagnostiky, a to v trvaní 3 mesiacov odo dňa umiestnenia a uložil E. A. povinnosť odovzdať maloleté dieťa do starostlivosti G. E. I.. 27. Súd zároveň v zmysle ustanovenia § 30 ods. 1 zákona č. 305/2005 Z. z. o sociálnoprávnej ochrane detí a o sociálnej kuratele uložil Úradu práce, sociálnych vecí a rodiny Nové Zámky povinnosť zabezpečiť umiestnenie maloletého dieťaťa do starostlivosti centra, ktoré je konkretizované vo výroku tohto uznesenia. 28. Toto uznesenie je v zmysle ust. § 367 ods. 4 CMP vykonateľné, len čo bolo vyhotovené. 29. O trovách konania súd rozhodol podľa § 52 CMP tak, že žiaden z účastníkov nemá nárok na náhradu trov konania. Poučenie: Proti tomuto uzneseniu je prípustné odvolanie v lehote 15 dní od doručenia na súde, proti ktorého uzneseniu smeruje (§ 357 písm. d) CSP). Odvolanie môže podať účastník konania, v ktorého neprospech bolo rozhodnutie vydané. (§ 359 CSP). Odvolanie len proti odôvodneniu rozhodnutia nie je prípustné (§ 358 CSP). V odvolaní sa popri všeobecných náležitostiach podania (§ 127 CSP) uvedie, proti ktorému rozhodnutiu smeruje, v akom rozsahu sa napáda, z akých dôvodov sa rozhodnutie považuje za nesprávne (odvolacie dôvody) a čoho sa odvolateľ domáha (odvolací návrh) (§363 CSP). Odvolanie možno odôvodniť len tým, že a) neboli splnené procesné podmienky, b) súd nesprávnym procesným postupom znemožnil strane, aby uskutočňovala jej patriace procesné práva v takej miere, že došlo k porušeniu práva na spravodlivý proces, c) rozhodoval vylúčený sudca alebo nesprávne obsadený súd, d) konanie má inú vadu, ktorá mohla mať za následok nesprávne rozhodnutie vo veci, e) súd prvej inštancie nevykonal navrhnuté dôkazy, potrebné na zistenie rozhodujúcich skutočností, f) súd prvej inštancie dospel na základe vykonaných dôkazov k nesprávnym skutkovým zisteniam, g) zistený skutkový stav neobstojí, pretože sú prípustné ďalšie prostriedky procesnej obrany alebo ďalšie prostriedky procesného útoku, ktoré neboli uplatnené, alebo h) rozhodnutie súdu prvej inštancie vychádza z nesprávneho právneho posúdenia veci (§ 365 CSP). Odvolanie možno odôvodniť aj tým, že súd prvej inštancie nesprávne alebo neúplne zistil skutočný stav veci. Odvolacie dôvody možno meniť a dopĺňať až do rozhodnutia o odvolaní (§ 62 CMP). Ak povinný dobrovoľne nesplní, čo mu ukladá vykonateľné rozhodnutie, oprávnený môže podať návrh na vykonanie exekúcie podľa zákona č. 233/1995 Z. z. o exekútoroch a exekučnej činnosti v platnom znení. Návrh na vykonanie exekúcie sa podáva na príslušný súd podľa (zák. č. 233/1995 Z. z.) elektronicky do elektronickej schránky súdu alebo ak oprávnený alebo jeho zástupca nemá aktivovanú elektronickú schránku, alebo mu v možnosti podať návrh elektronickými prostriedkami bránia iné dôvody, možno podať návrh na vykonanie exekúcie prostredníctvom ktoréhokoľvek exekútora (§ 48 zákona č. 233/1995 Z. z.). Podľa štvrtej časti CMP sa postupuje pri výkone rozhodnutia, ktorým bola upravená starostlivosť o maloletého, styk s maloletým alebo iná ako peňažná povinnosť vo vzťahu k maloletému. Podľa štvrtej
časti CMP sa postupuje aj pri výkone rozhodnutia o návrat maloletého do cudziny pri neoprávnenom premiestnení alebo zadržaní.

Zdroj: KAUZIS.SK – https://www.kauzis.sk/judikatura/r/ECLI:SK:OSGA:2025:2325201285.2 (dáta aktuálne k 10. 11. 2026). Záväzné je znenie zverejnené súdom.




